Nkꞌie nga ja kama jyuu̱n ta̱ kuihi ni̱stjin tuminku̱,
tjíchja a̱nkju̱a̱ má nga kabꞌentu já niꞌyakuyóo̱,
a̱tꞌaha̱ tíi̱ncha tsankjún já judio̱ kꞌaku̱.
A̱sꞌa̱i Jesu jꞌai sinjñajihi̱n ko̱ kikjaniñaha̱ nga bꞌi̱ kitsúhu̱:
—Kasꞌenu̱u kju̱a̱jyu.
Nkꞌie nga bꞌa̱ kitsú,
tsakúchji ntsja ko̱ ꞌme̱he̱.
Tsjo kamaha̱ já niꞌyakuyóo̱ nga kikie ngáha Nda̱ Nti̱a̱ná.
A̱sꞌa̱i bꞌa̱há ta̱ kitsú ngáha Jesu:
—Kasꞌenu̱u kju̱a̱jyu.
Xi nkú tsꞌín kitsꞌín nibána Nti̱a̱ Na̱ꞌmiu̱,
bꞌa̱ ta̱ tsꞌín tsꞌinkjínu̱u ndꞌa̱i̱.
Kikjenimajin jóo̱ ko̱ bꞌi̱ kitsúhu̱:
—Nꞌe̱kjóho̱on Espiri̱tu̱ Santo̱.
Xi nꞌe̱ndyjatꞌoho̱o jéhe̱ ka̱ma ndyjatꞌaha̱ jéhe̱.
Xi najmi nꞌe̱ndyjatꞌoho̱o jéhe̱ tu̱ nku sꞌe̱hé ra̱ jé.
Toma xi ta̱ ꞌmi nda̱ꞌyu̱n,
xi ta̱ nku nda̱ niꞌyakuyá xi te joo̱,
najmi tíjña nkꞌie nga jꞌai Jesu.
A̱sꞌa̱i já niꞌyakuyá xingisoo̱ bꞌa̱ kitsúhu̱ ndo̱:
—Kuayai̱ Nda̱ Nti̱a̱ná.
Bꞌa̱ kitsú Toma:
—Tsa najmi skue chu̱ba̱ha̱ xiu̱n a̱ya ntsja ko̱ tsa najmi tsungisꞌen na̱jnú ntsa̱ má ngjihi̱ xiu̱n ko̱ tsa najmi tsungisꞌen ntsa̱ ꞌme̱he̱,
najmi sꞌe̱jinna.
Nkꞌie nga jꞌa jin ni̱stjin,
ta̱ tjíntuhú ngáha já niꞌyakuyóo̱ nku a̱ya niꞌya ko̱ ta̱ tíjña ñja Toma.
A̱sꞌa̱i ta̱ jꞌai sinjñajihín ngáha̱ ra̱ Jesu,
nkꞌie nga tjíchja a̱nkju̱o̱.
Bꞌi̱ kitsúhu̱ nga kikjaniñaha̱:
—Kasꞌenu̱u kju̱a̱jyu.
A̱sꞌa̱i bꞌa̱ kitsúhu̱ Toma:
—Nibá mahi e̱i̱.
Cha̱se̱i̱hi̱ ntsa̱ ko̱ ti̱núngisꞌein na̱jnú ntsa̱i̱ ko̱ ti̱núngisꞌein ntsa̱i̱ ꞌme̱na̱.
Najmi nda tínꞌei nga najmi tísꞌejihin.
Nꞌe̱ sꞌejinní.
Bꞌa̱ kitsú Toma:
—¡Ji Nda̱ Nti̱a̱ ko̱ Nti̱a̱na̱!
Bꞌi̱ kitsú Jesu:
—¿A a̱tꞌaha̱ kuayaní,
a kui kju̱a̱ha kuasꞌejihin ri?
Á bꞌa̱ nda tjíhin tsꞌe̱ xu̱ta̱ xi tísꞌejihi̱n an ndaha tsa najmi tíbena.
Nkjin ko̱ kjꞌa̱í sa kju̱a̱nkjún xi kitsꞌín Jesu nginku̱n já niꞌyakuyáha̱.
Kui xi najmi kisꞌetꞌayje xu̱ju̱n xuꞌbi̱.
Tu̱nga ni xuꞌbi̱ kisꞌetꞌa tu̱ xi sꞌe̱jihi̱nnu̱u nga Jesu xi kitsꞌín nibá Nti̱a̱ná,
nga kui xi Ntíhi̱ Nti̱a̱ná,
tu̱ xi bꞌa̱ tsꞌín ku̱i̱ntsu̱ba̱ tíkꞌuhunnu nga sꞌe̱jinnu̱u kui.